Η δακτυλιωτή φώκια της λίμνης Σάιμαα (*Pusa hispida saimensis*, Φινλανδικά: Saimaannorppa) είναι ένα υποείδος δακτυλιωτής φώκιας (Pusa hispida) και μία από τις πιο σπάνιες φώκιες στον κόσμο. Υπάρχουν περίπου 410 φώκιες αυτού του είδους στη λίμνη Σάιμαα της Φινλανδίας. *Ο πληθυσμός τους προέρχεται από δακτυλιωτές φώκιες που χωρίστηκαν από τις υπόλοιπες όταν η στεριά ανέβηκε μετά την τελευταία εποχή των παγετώνων.* *Αυτή η φώκια, μαζί με τη φώκια της λίμνης Ladoga και τη φώκια της λίμνης Βαϊκάλης, είναι μια από τις λίγες ζωντανές φώκιες του γλυκού νερού.*

Χαρακτηριστικά
--------------

Μια ενήλικη δακτυλιωτή φώκια της λίμνης Σάιμαα, έχει μήκος μεταξύ 85 και 160 cm και ζυγίζει μεταξύ 50 και 90 kg. Tα αρσενικά είναι συνήθως μεγαλύτερα από τα θηλυκά. Έχουν σκούρο γκρι χρώμα, με μαύρη - γκρι ράχη με κυκλικούς λευκούς δακτυλίους. Η φώκιες της λίμνης Σάιμαα έχουν μια κοντή ουρά ανάμεσα στα πίσω πτερύγιά τους. Οι τρίχες της φώκιας της Σάιμαα είναι κοντές και τραχιές. Το κάτω μέρος τους είναι ανοιχτόχρωμο γκρι. Οι δακτυλιωτές φώκιες της λίμνης Σάιμαα έχουν πιο σκούρο χρώμα από άλλες δακτυλιωτές φώκιες.

Βιότοπος
--------

Η φώκια της λίμνης Σάιμαα είναι ενδημικό είδος στη λίμνη Σάιμαα στη Φινλανδία και δεν συναντάται πουθενά αλλού στον κόσμο.Η δακτυλιωτή φώκια της Σάιμαα ζει κυρίως σε δύο φινλανδικά εθνικά πάρκα, το Kolovesi και το Linnansaari. Φώκιες σπάνια έχουν παρατηρηθεί σε πολύ μεγαλύτερη περιοχή, συμπεριλαμβανομένου του κέντρου της πόλης Savonlinna.

Διατροφή
--------

Οι φώκιες της λίμνης Σάιμαα τρέφονται σχεδόν αποκλειστικά με μικρά ψάρια. Τα πιο σημαντικά θηράματα, που αποτελούν πάνω από το 90% της διατροφής τους, είναι η πέρκα (Perca fluviatilis), το τσιρόνι (Rutilus rutilus), ο Λευκοκορέγονος (Coregonus albula), το είδος Osmerus eperlanus και το Πετρόχανο (Acerina cernua). Οι φώκιες χρησιμοποιούν τα δόντια τους μόνο για να αιχμαλωτίσουν το θήραμα πριν το καταπιούν ολόκληρο. Ένα άτομο καταναλώνει κατά μέσο όρο 3,5 κιλά ψαριού την ημέρα, αλλά υπάρχει εποχιακή διακύμανση στη διατροφή, με την κατανάλωση να είναι υψηλότερη στα τέλη του καλοκαιριού και το φθινόπωρο και χαμηλότερη την άνοιξη.

Αναπαραγωγή
-----------

Οι δακτυλιωτές φώκιες της λίμνης Σάιμαα γεννούν τον Φεβρουάριο ή τον Μάρτιο. Χρειάζονται χιόνι για να χτίσουν τις φωλιές στις οποίες γεννούν. Οι φωλιές προστατεύουν τους νεογνούς από το κρύο, τα αρπακτικά και την ανθρώπινη ενόχληση. Ένας νεογέννητος νεογνός ζυγίζει 4 με 5 kg και έχει μήκος 55 με 65 cm.

Κλιματική αλλαγή
----------------

Η φώκια της λίμνης Σάιμαα εξαρτάται σε μεγάλο βαθμό από το χιόνι και τον πάγο ως βιότοπο αναπαραγωγής, γεγονός που την καθιστά εξαιρετικά ευάλωτη στην κλιματική αλλαγή. Η αύξηση της θερμοκρασίας στη Φινλανδία από το 1847 ήταν σχεδόν διπλάσια από την παγκόσμια αύξηση. Κατά τους ήπιους χειμώνες, η Περιγεννητική θνησιμότητα έχει αυξηθεί από περίπου 10% έως σχεδόν 30%, επομένως οι προβλεπόμενες μειώσεις στη διάρκεια και το πάχος της χιονοκάλυψης και του πάγου στο μέλλον είναι πιθανό να έχουν αρνητικές επιπτώσεις στην επιβίωση των νεογνών. Τεχνιτές φωλιές έχουν φτιαχτεί από οργανώσεις για την προστασία των ζώων, ώστε να βοηθήσουν τις φώκιες να αναπαραχθούν σε περίπτωση που το φυσικό χιόνι δεν είναι αρκετό.

Κυνήγι
------

Για πολύ καιρό, η δακτυλιωτή φώκια της λίμνης Σάιμαα θεωρούνταν παράσιτο και ο σουηδικός νόμος του 1734 επέτρεπε σε όλους να σκοτώσουν μια φώκια στη γη οποιουδήποτε.  Ιστορικές μαρτυρίες για το κυνήγι της φώκιας της Σάιμαα χρονολογούνται από τον 19ο αιώνα. Κυνηγήθηκε για τη γούνα και το λίπος της μέχρι τη δεκαετία του 1940. Στις αρχές του 20ου αιώνα, πιστεύεται ότι υπήρχαν έως και 1.000 δακτυλιωτές φώκιες της λίμνης Σάιμαα. Ο αριθμός τους μειώθηκε λόγω του κυνηγιού, και στις αρχές της δεκαετίας του 1980, είχαν απομείνει λιγότερα από 120 άτομα. Χάρη σε οργανώσεις για την προστασία τους, ο πληθυσμός της φώκιας της λίμνης Σάιμαα αυξήθηκε, με αποτέλεσμα σήμερα να υπάρχουν 410 ζώα. Το κυνήγι τους απαγορεύτηκε οριστικά και η δακτυλιωτή φώκια της λίμνης Σάιμαα προστατεύτηκε με διάταγμα του 1955.

Διάρκεια ζωής
-------------

Οι δακτυλιωτές φώκιες της λίμνης Σάιμαα μπορούν να ζήσουν πάνω από 40 χρόνια, αλλά η φυσική διάρκεια ζωής τους είναι 19-23 χρόνια.

Συλλογή εικόνων
---------------

* Φινλανδικό γραμματόσημο του 1986 με εικόνα μίας δακτυλιωτής φώκιας της ΣάιμααΦινλανδικό γραμματόσημο του 1986 με εικόνα μίας δακτυλιωτής φώκιας της Σάιμαα
* Εθνικό πάρκο Linnansaari, σημαντικός βιότοπος της δακτυλιωτής φώκιας της ΣάιμααΕθνικό πάρκο Linnansaari, σημαντικός βιότοπος της δακτυλιωτής φώκιας της Σάιμαα
* Παλιά φωτογραφία φώκιας της λίμνης ΣάιμααΠαλιά φωτογραφία φώκιας της λίμνης Σάιμαα
* Κρανίο φώκιας της λίμνης Σάιμαα στο φινλανδικό εθνικό μουσείο φυσικής ιστορίαςΚρανίο φώκιας της λίμνης Σάιμαα στο φινλανδικό εθνικό μουσείο φυσικής ιστορίας

Παραπομπές
----------

1. 1 2 3  «Saimaa Ringed Seal». *WWF Suomi* (στα Αγγλικά). Ανακτήθηκε στις 13 Ιανουαρίου 2022.
2. ↑  «Saimaa Ringed Seal – Seal trips». *Visit Savonlinna* (στα Αγγλικά). Ανακτήθηκε στις 17 Ιανουαρίου 2022.
3. 1 2 3 4 5  «Saimaa ringed seal» (στα αγγλικά). *Wikipedia*. 2021-11-29. .
4. 1 2  «Saimaa Ringed Seal». *Nationalparks.fi* (στα Αγγλικά). Ανακτήθηκε στις 13 Ιανουαρίου 2022.
5. 1 2  «Saimaannorppa» (στα fi). *Wikipedia*. 2021-11-17. .
6. 1 2  «Saimaa ringed seal». *Suomen luonnonsuojeluliitto* (στα Φινλανδικά). Ανακτήθηκε στις 13 Ιανουαρίου 2022.
7. 1 2 3  Kunnasranta, Mervi; Niemi, Marja; Auttila, Miina; Valtonen, Mia; Kammonen, Juhana; Nyman, Tommi (2021-01-01). «Sealed in a lake — Biology and conservation of the endangered Saimaa ringed seal: A review» (στα αγγλικά). *Biological Conservation* **253**: 108908. doi:10.1016/j.biocon.2020.108908. ISSN 0006-3207. .
8. ↑  «Our Saimaa Seal LIFE project secures the funding of seal protection for the next five years». *Metsähallitus* (στα Αγγλικά). 13 Νοεμβρίου 2020. Ανακτήθηκε στις 17 Ιανουαρίου 2022.